LESONI 17
Me Dei na Veitokani, Mo Dua Tale ga na iTokani Vinaka o Iko
Yavutaki ena loloma na veitokani. Na levu ga ni nomu kilai Jiova, na levu tale ga ni nomu na lomani koya. Ni tubu na nomu lomana na Kalou, ena tubu tale ga na nomu gadreva mo qaravi koya. Oqo ena uqeti iko mo tisaipeli i Jisu Karisito. (Maciu 28:19) Ni o mai lewe ni mataveiwekani mamarau ni iVakadinadina i Jiova, sa na rawa ni o veitokani tawamudu kei na Kalou. Na cava mo cakava?
E dodonu mo vakaraitaka ni o lomana na Kalou ena nomu talairawarawa ina nona ivunau. “Sai koya oqo na loloma vua na Kalou, me da muria na nona vunau: a sa sega ni ka bibi na nona vunau.”—1 Joni 5:3.
Vakayagataka na ka o vulica. E talanoataka o Jisu e dua na italanoa me vakabibitaka na tikina oqo. E tara na nona vale e dua na tamata vuku ena delanivatu. Na tamata lialia e tara na nona vale ena delaninuku. Ni laba mai na cava levu, a sega ni bale na vale e tara ena delanivatu, ia na vale e tara e delaninuku e bale, e kasura sara ga. Sa qai kaya o Jisu ni o ira era rogoca na nona ivakavuvuli ra qai muria, era vakataki koya na vuku e tara nona vale e delanivatu. Ia, o ira era rogoca na nona ivakavuvuli ra qai sega ni muria, era vakataki koya na lialia e tara vale ena delaninuku. O na via tautauvata kei cei vei rau?—Maciu 7:24-27.
Papitaiso. “Mo papitaisotaki, me vui laivi na nomu i valavala ca, ni ko sa masuta tiko na yacana.”—Cakacaka 22:16, VV.
Solia nomu bula mo qarava na Kalou. “Na ka kecega dou sa cakava, kitaka mai na vu ni yalomudou me vaka vua na Turaga, me kakua ni vaka vei ira wale ga na tamata.”—Kolosa 3:23.
fij_Latn fij_Latn fij_Latn fij_Latn fij_Latn fij_Latn fij_Latn